LV Eiropas Savienības Oficiālais Vēstnesis C 180/5

Uzklausīšanas amatpersonas nobeiguma ziņojums Lietā 59120 – Color Line

2012/C 180/05

Šis uzklausīšanas amatpersonas nobeiguma ziņojums Lietā 59120 – Color Line – ir iesniegts saskaņā ar EBTA Uzraudzības iestādes Lēmuma Nr. 177/02/COL 15. pantu par uzklausīšanas amatpersonu darba uzdevumiem dažās procedūrās par konkurenci.

Procedūras un lēmuma projekta izskatīšanas rezultātā radās šādi apsvērumi.

1. Procedūras sākšana

2005. gada 20. decembrī uzņēmums Kystlink AS iesniedza Norvēģijas Konkurences iestādei sūdzību par ostas līgumiem, ko uzņēmums Color Line AS noslēdzis ar Strömstad un Sandefjord pašvaldībām. EBTA Uzraudzības iestādei (turpmāk “Iestāde”) valsts konkurences iestāde par šo lietu paziņoja 2005. gada 14. decembrī, un turpmāk šo lietu pārņēma Iestāde saskaņā ar paziņojumu par sadarbību EBTA Konkurences iestāžu tīklā (1).

No 2006. gada 4. aprīļa līdz 6. aprīlim tika veiktas pārbaudes uzņēmumu Color Line AS (turpmāk “Color Line”), Color Group ASA un O.N. Sunde AS telpās.

2. Rakstiskā procedūra

2.1. Paziņojums par iebildumiem

2009. gada 16. decembrī Iestāde pieņēma Paziņojumu par iebildumiem (turpmāk “paziņojums”). Paziņojums tika izstrādāts angļu valodā, taču, ievērojot Color Line2009. gada 17. decembra lūgumu, tika sagatavots teksts norvēģu valodā un nosūtīts Color Line2010. gada 5. februārī.

Color Line savu atbildi uz paziņojumu nosūtīja 2010. gada 12. aprīlī norvēģu valodā.

2.2. Trešās personas

Divi uzņēmumi lūdza oficiālu līdzdalību tiesvedībā kā ieinteresētās trešās personas. Atbildot uz šiem lūgumiem, uzklausīšanas amatpersonas 2010. gada 9. februārī deva atļauju uzņēmumam Fjord Line un 2010. gada 18. maijā – uzņēmumam Bastø Fosen. Abas trešās personas saņēma paziņojuma un Color Line atbildes uz paziņojumu nekonfidenciālo versiju. Abas trešās personas iesniedza rakstiskus komentārus. Tomēr līdzdalību uzklausīšanā lūdza tikai Bastø Fosen.

2.3. Piekļuve lietas materiāliem

2010. gada 11. janvārīColor Line tika dota piekļuve tai Iestādes lietas materiālu daļai, kurā nebija konfidenciālas informācijas. Pēc tam, kad bija noskaidroti pārējie jautājumi saistība ar konfidencialitāti, 2010. gada 29. janvārī Iestādes Konkurences un valsts atbalsta direktorāts (turpmāk “KVA direktorāts”) atļāva piekļuvi pārējiem dokumentiem. 2010. gada 11. martāColor Line nosūtīja pamatotu lūgumu par plašāku piekļuvi uzklausīšanas amatpersonu lietas materiāliem.

Uzklausīšanas amatpersonas sniedza atbildi 2010. gada 26. martā, piešķirot pilnu vai daļēju piekļuvi lielākai daļai lūgumā minēto dokumentu.

2010. gada 21. maijāColor Line iesniedza papildu pamatotu lūgumu par plašāku piekļuvi dokumentiem. Uzņēmums lūdza piekļuvi visiem dokumentiem, ko iesniegušas trešās personas, kā arī uzklausīšanas amatpersonu lēmumam piešķirt trešās personas statusu uzņēmumam Fjord Line. Ar 2010. gada 26. maija vēstuli uzklausīšanas amatpersonas norādīja, ka 2010. gada 25. maijāColor Line jau ir saņēmis uzņēmuma Fjord Line komentārus par paziņojumu un atbildi uz paziņojumu. Uzklausīšanas amatpersonas arī informēja Color Line par to, ka pārējā sarakstē starp Fjord Line un Iestādi, kā arī uzklausīšanas amatpersonu lēmumā nav jaunu pierādījumu lietā. Tādēļ Color Line nebija tiesību uz piekļuvi šiem dokumentiem. Uzņēmuma Bastø Fosen komentāri par paziņojumu un atbilde uz paziņojumu KVA direktorāts nosūtīja Color Line2010. gada 4. jūnijā, jo tajos varēja būt jauni pierādījumi lietā.

3. Mutiskā procedūra

Mutiskā uzklausīšana notika 2010. gada 14. jūnijā. Uzklausīšanā piedalījās uzklausīšanas amatpersonas, Color Line, KVA direktorāta, Iestādes Juridisko un administratīvo lietu departamenta pārstāvji un atbildīgais kolēģijas loceklis, kā arī Komisijas, Norvēģijas un Francijas Konkurences iestāžu un trešās personas Bastø Fosen pārstāvji.

KVA direktorāts iepazīstināja ar savu viedokli par lietu, kā tas izklāstīts paziņojumā. Bastø Fosen īsā mutiskā izklāstā arī sniedza savu viedokli. Atlikušais runas laiks bija atvēlēts Color Line, kura pārstāvji uzstājās norvēģu valodā, tika nodrošināts tulkojums angļu valodā.

Dažu daļu izklāstā trešā persona nepiedalījās, konkrēti, kad notika Color Line darbības modeļa izklāsts, iepazīstināšana ar klientu aptaujas rezultātiem un iespējama konkurenta ekonomiskās analīzes un veiksmes faktoru prezentācija.

Pēc Color Line lūguma 2011. gada 4. maijā tam izsniedza uzklausīšanas protokolus.

4. Procedūra pēc uzklausīšanas

Otrā uzklausīšanas amatpersona šajā lietā – Ida Hauger – pārtrauca strādāt Iestādē 2010. gada jūlijā.

Ar 2011. gada 12. janvāra vēstuli Color Line lūdza noorganizēt situācijas novērtēšanas sanāksmi.

Sanāksme notika Iestādes telpās 2011. gada 15. februārī.

Ar 2011. gada 6. maija elektronisko vēstuli Color Line nosūtīja Iestādei dokumentu par nostāju, kurā izklāstīja savu viedokli par juridiskajiem jautājumiem, ko Iestāde iesniedza situācijas novērtēšanas sanāksmē. Savu dokumentu un viedokli par lietu Color Line izklāstīja sanāksmē, kas Iestādes telpās 2011. gada 11. maijā.

5. Lēmuma projekts

Pārkāpumu apjoms, kas noteikts Padomdevējai komitejai iesniegtajā lēmuma projektā, ir šaurāks nekā paziņojumā minēto pārkāpumu apjoms. Turklāt pārkāpumu ilgums ir mazāks un lēmuma projekts ir adresēts diviem uzņēmumiem, savukārt paziņojumam bija četri adresāti.

Paziņojumā Iestādes sākotnējais konstatējums bija, ka ostas līgumu, kas noslēgti ar Strömstad un Sandefjord pašvaldībām, priekšmets un mērķis bija kavēt, ierobežot vai izkropļot konkurenci pretrunā ar EEZ līguma 53. panta 1. punktu, un tas neizpildīja EEZ līguma 53. panta 3. punkta nosacījumus. Tāpat Iestādes sākotnējais uzskats bija, ka Color Line ir ļaunprātīgi izmantojis savu dominējošo stāvokli konkrētajā tirgū. Iestāde uzskatīja, ka šie pārkāpumi ir sākušies 1994. gada 1. janvārī un ka tie joprojām turpinās. Paziņojums bija adresēts uzņēmumiem Color Line AS, Color line transport AS, Color Group ASA un O.N. Sunde AS.

Lēmuma projektā, kas tagad ir adresēts uzņēmumiem Color Line AS un Color Group AS, Iestāde uzskata, ka Color Line ir pārkāpis EEZ līguma 53. un 54. pantu, laikposmā no 1994. gada 1. janvāra līdz 2005. gada 20. decembrim izmantojot ilgtermiņa ekskluzīvās tiesības saskaņā ar ostas līgumu, kas noslēgts ar Strömstad pašvaldību. Attiecībā uz 53. pantu lēmuma projektā vairs netiek konstatēts, ka līguma mērķis ir bijis ierobežot konkurenci. Lēmuma projekts ir adresēts arī uzņēmumam Color Group AS, ņemot vērā tā izšķirošo ietekmi uz tam pilnībā piederošo meitasuzņēmumu Color Line AS laikposmā no 1998. gada 1. oktobra līdz 2005. gada 20. decembrim.

Manuprāt, lēmuma projektā ir tikai iebildumi, attiecībā uz kuriem Color Line tika dota iespēja izklāstīt uzņēmuma viedokli.

Es secinu, ka minētajā lietā ir ievērotas Color Line tiesības tikt uzklausītam.

6. Secinājums

Es uzskatu, ka adresātu tiesības tikt uzklausītiem ir pienācīgi ievērotas.

Uzklausīšanas amatpersona Florence SIMONETTI

(1) EBTA Uzraudzības iestādes paziņojums par sadarbību EBTA Konkurences iestāžu tīklā, OV C 227, 21.9.2006., 10. lpp., un Oficiālā Vēstneša EEZ papildinājums 47, 21.9.2006., 1. lpp.